Maryke glo in balans, harde werk | Netwerk24
Maryke glo in balans, harde werk
Deur Marita Herselman 04 Januarie 2019 05:27
Hoewel sy baie ure agter die boeke was, het sy ook gaan draf, gesond geëet en tyd saam met haar vriende deurgebring.
Maryke Prinsloo, oudleerling van die Eunice High School in Bloemfontein, spog met agt onderskeidings. Sy sê balans was vir haar belangrik.
Vir Maryke Prinsloo, oudleerling van die Eunice High School in Bloemfontein, wat agt onderskeidings in die matriekeindeksamen behaal het, is balans belangrik.
"Ek wou nie net tyd in die huis deurbring nie, ek moes ook baie buite kom."
Maryke sê sy het vir onderskeidings in al agt haar vakke gemik, maar sy was onseker oor Engels (huistaal).
Sy het onderskeidings in Engels, Afrikaans (eerste addisionele taal), Duits (tweede addisionele taal), wiskunde, lewensoriëntering, rekeningkunde, lewenswetenskappe en fisiese wetenskap gekry.
Van die eksamen sal sy altyd onthou hoe sy en 'n vriendin tot op die middelvlak van die watertoring naby hul huis in Heuwelsig geklim het en daar gesit en "net gekla het oor die wiskundevraestel".
Dié voornemende dokter het ook 'n voorliefde vir bak, kook en teken. Sy tower graag 'n sjokoladekoek op en kook die "maklike goed" soos hoender.
"Ek het nogal 'n kunstige kant ook, so partykeer hou ek net van 'n bietjie teken." Sy het drie jaar ook in die skoolkoor gesing.
Maryke vermoed sy gaan dit baie mis dat haar ouers, Retha, 'n eiendomsagent, en Attie, 'n prokureur, vir haar sorg. Sy gaan ook haar vriende mis.
Sy sien egter baie uit na die universiteitslewe, sê sy.
Maryke wag op mediese keuring by die Universiteit van die Vrystaat of die Universiteit Stellenbosch.